b'\n_START_ARTICLE_\nErik Andersson Knape\n_START_PARAGRAPH_\nErik Andersson Knape (k. 1634) oli turkulainen kauppias ja Kustaa II Aadolfin ajan mahtavimpia porvareita. H\xc3\xa4n oli 1620-luvulla Turun pormestari ja vuodesta 1629 Turun alik\xc3\xa4skynhaltija ja kaupungin linnakreivi. H\xc3\xa4n harjoitti laajamittaista ulkomaankauppaa ja oli hyviss\xc3\xa4 v\xc3\xa4leiss\xc3\xa4 kuninkaan l\xc3\xa4hipiirin kanssa. _NEWLINE_Knape vuokrasi er\xc3\xa4\xc3\xa4n kartanon ja kumppaninsa kanssa 1620-luvulla koko Ahvenanmaan ja sai siten haltuunsa veronkanto-, tulli- ja erin\xc3\xa4isi\xc3\xa4 muita oikeuksia. H\xc3\xa4n toimi my\xc3\xb6s hallintoteht\xc3\xa4viss\xc3\xa4 ja arvovieraita kestitess\xc3\xa4\xc3\xa4n loi suhteita n\xc3\xa4iden majoittuessa matkoillaan h\xc3\xa4nen luokseen. Majoittujia olivat muun muassa Axel Oxenstierna ja kuninkaan velipuoli Karl Gyllenhielm._NEWLINE_Knapella oli hyv\xc3\xa4t suhteet kenraalikuvern\xc3\xb6\xc3\xb6ri Nils Bielkeen, ja ilmeisesti juuri Bielken avulla h\xc3\xa4nelle j\xc3\xa4rjestyi teht\xc3\xa4v\xc3\xa4 alik\xc3\xa4skynhaltijana ja linnakreivin\xc3\xa4, joista j\xc3\xa4lkimm\xc3\xa4inen on todenn\xc3\xa4k\xc3\xb6isesti ollut erityisesti h\xc3\xa4nelle r\xc3\xa4\xc3\xa4t\xc3\xa4l\xc3\xb6ity virka, jonka teht\xc3\xa4viin kuului kaupungin ja oikeudenk\xc3\xa4yt\xc3\xb6n ylim\xc3\xa4\xc3\xa4r\xc3\xa4inen valvonta. H\xc3\xa4nen velvollisuuksiinsa kuului olla l\xc3\xa4sn\xc3\xa4 oikeuden istunnoissa ja allekirjoittaa tuomiot. Mirkka Lappalaisen mukaan virka on oikeushistoriallisesti "v\xc3\xa4hint\xc3\xa4\xc3\xa4nkin erikoinen ja osoittaa, ett\xc3\xa4 oikeudenhoidon rakenteet eiv\xc3\xa4t monista uudistuksista huolimatta viel\xc3\xa4 olleet vakiintuneet"._NEWLINE_Porvarit syyttiv\xc3\xa4t Knapea taloudellisista v\xc3\xa4\xc3\xa4rink\xc3\xa4yt\xc3\xb6ksist\xc3\xa4, mutta syytteet todettiin aiheettomiksi. H\xc3\xa4nt\xc3\xa4 syytettiin my\xc3\xb6s aviorikoksesta, mutta Bielken avulla asia lakaistiin maton alle. Er\xc3\xa4s Anna-rouva syytti h\xc3\xa4nt\xc3\xa4 miehens\xc3\xa4 taposta, mutta ei suostunut tulemaan oikeuteen, vaan vaati asiaa k\xc3\xa4sitelt\xc3\xa4v\xc3\xa4ksi korkeammassa oikeudessa. Porin raastuvanoikeus ei l\xc3\xb6yt\xc3\xa4nyt todisteita taposta._NEWLINE_Lappalainen luonnehtii Knapea Kustaa Aadolfin ajan voittajaksi, joka kykeni tarttumaan mahdollisuuksiin. H\xc3\xa4n oli kova, lahjakas ja h\xc3\xa4ik\xc3\xa4ilem\xc3\xa4t\xc3\xb6n. Lappalainen rinnastaa h\xc3\xa4net toiseen aikalaiseen Jacob Wolleen._NEWLINE_Knapen puoliso oli Anna Munck, jonka is\xc3\xa4 oli Mikael Paavalinpoika Munck, joka kuului Sigismundin kannattajiin ja mestattiin.'